Ir-Regolament tal-Kummissjoni (KEE) Nru 1718/93
tat-30 ta’ Ġunju 1993
dwar il-fatt operattiv għar-rati ta’ konverżjoni agrikoli wżati fis-settur taż-żrieragħ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 3813/92 tat-28 ta’ Diċembru 1992 dwar il-unità ta’ kont u r-rati ta’ konverżjoni li għandhom jiġu applikati għall-għanijiet tal-politika komuni agrikola [1], u b’mod partikolari l-Artikolu 6(2) tiegħu,
Billi l-għajnuna ntrodotta bl-Artikolu 3 tar-Regolament tal-Kunsill (KEE) Nru 2358/71 tas-26 ta’ Ottubru 1971 dwar l-organizzazzjoni komuni fis-suq taż-żrieragħ [2], kif l-aħħar emendat bir-Regolament (KEE) Nru 3695/92 [3], tista’ tingħata dwar il-prodotti li għalihom hemm riferenza fl-Anness li jinsab ma’ l-imsemmi Regolament;
Billi r-Regolament tal-Kummissjoni (KEE) Nru 1546/75 tat-18 ta’ Ġunju 1975 jiddefinixxi l-każ li fih l-għajnuna dwar iż-żrieragħ issir dovuta u għandha titħallas [4], kif emendat bir-Regolament (KEE) Nru 2811/86 [5], jiddefinixxi l-fatt operattiv għar-rata ta’ konverżjoni agrikola fuq il-bażi tal-kriterji u dispożizzjonijiet legali li ġew modifikati essenzjalment bl-arranġamenti agrimonetarji ġodda imdaħħla fir-Regolament (KEE) Nru 3813/92; billi, skond id-dispożizzjonijiet il-ġodda, il-ġrajja li permezz tagħha l-oġġettiv ekonomiku jintlaħaq isseħħ matul il-ħsad u tista’ għalhekk tiġi meqjusa li tkun l-1 ta’ Awissu ta’ kull sena tal-marketing; billi, għalhekk, dik id-data hija d-data tal-fatt operattiv għar-rata ta’ konverżjoni agrikola applikabbli għall-għajnuna lill-produtturi taż-żerriegħa;
Billi l-miżuri li għalihom jipprovdi dan ir-Regolament jaqblu ma’ l-opinjoni tal-Kumitat ta’ Ġestjoni taċ-Ċereali,
ADDOTTAT DAN IR-REGOLAMENT:
Artikolu 1
Ir-rata li għandha tiġi applikata għall-għanijiet li għalihom jipprovdi l-Artikolu 3 tar-Regolament (KEE) Nru 2358/71 għandha tkun ir-rata ta’ konverzjoni agrikola fis-seħħ fl-1 ta’ Awissu tas-sena tal-marketing li dwarha l-għajnuna tkun dovuta.
Artikolu 2
Ir-Regolament (KEE) Nru 1546/75 qiegħed b’dan jitħassar.
Artikolu 3
Dan ir-Regolament għandu jidħol fis-seħħ fl-1 ta' Lulju 1993.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-30 ta’ Ġunju 1993.